9. การควบคุมภายในของบริษัท

คณะกรรมการบริษัทฯ ตระหนักถึงหน้าที่และความรับผิดชอบในฐานะกรรมการของบริษัทจดทะเบียนฯ
ในการกำกับดูแลให้รายงานทางการเงินของบริษัทฯ
ที่จัดทำขึ้นมีข้อมูลทางบัญชีที่ถูกต้องครบถ้วนในสาระสำคัญ โปร่งใส
เปิดเผยอย่างเพียงพอที่จะดำรงรักษาไว้ซึ่งทรัพย์สินของบริษัทฯ
ป้องกันการทุจริตและการดำเนินการที่ผิดปกติ
รายการที่เกี่ยวโยงกันซึ่งอาจทำให้เกิดความขัดแย้งทางผลประโยชน์ซึ่งเป็นรายการทางการค้าอันเป็นธุรกิจปกติทั่วไป
รวมทั้งได้ถือปฏิบัติตามมาตรฐานการบัญชีที่รับรองโดยทั่วไป
ใช้นโยบายบัญชีที่เหมาะสมและถือปฏิบัติโดยสม่ำเสมอ ตลอดจนมีการพิจารณาถึงความสมเหตุสมผล
ประโยชน์สูงสุด การปฏิบัติตามกฎหมายและกฎเกณฑ์ที่เกี่ยวข้อง
ความรอบคอบระมัดระวังในการจัดทำงบการเงินและงบการเงินรวมของบริษัทฯ และบริษัทย่อย
รวมถึงข้อมูลสารสนเทศทางการเงินที่ปรากฏในรายงานประจำปีของบริษัทฯ

ดังนั้นเพื่อให้ผู้มีส่วนได้เสียเกิดความเชื่อมั่นต่อรายงานทางการเงินของบริษัทฯ คณะกรรมการบริษัทฯ
จึงได้แต่งตั้งคณะกรรมการตรวจสอบ ประกอบด้วย
กรรมการอิสระผู้ซึ่งมีคุณสมบัติครบถ้วนตามข้อกำหนดของตลาดหลักทรัพย์แห่งประเทศไทย
และตามประกาศของคณะกรรมการกำกับตลาดทุน ทำหน้าที่สอบทานให้บริษัทฯ
มีการรายงานทางการเงิน และการดำเนินงานอย่างถูกต้องเพียงพอ
มีการเปิดเผยข้อมูลรายการที่เกี่ยวโยงกันหรือรายการที่อาจมีความขัดแย้งทางผลประโยชน์ให้มีความโปร่งใสถูกต้องและครบถ้วน
รวมทั้งให้มีความเพียงพอของระบบบริหารความเสี่ยง การควบคุมภายใน การตรวจสอบภายใน
และการกำกับดูแลของบริษัทฯ ที่เหมาะสมและมีประสิทธิผล ตลอดจนมีความครบถ้วนเพียงพอ
และเหมาะสมของกระบวนการติดตามการปฏิบัติตามกฎหมาย ระเบียบ ข้อบังคับ นโยบายต่าง ๆ
ที่เกี่ยวข้อง
และข้อกำหนดของตลาดหลักทรัพย์แห่งประเทศไทยและประกาศของคณะกรรมการกำกับตลาดทุน

ในปี 2554 คณะกรรมการตรวจสอบได้ประชุมร่วมกัน 4 ครั้ง
เพื่อปฏิบัติหน้าที่ตามที่ได้ระบุไว้ในกฎบัตรของคณะกรรมการตรวจสอบ กรรมการตรวจสอบทั้ง 3 ท่าน
คือ ดร.ธรรมนูญ อานันโทไทย ตำแหน่ง ประธานคณะกรรมการตรวจสอบ นายชัยวัฒน์
อัศวินทรางกูร และ นายกมล รัตนไชย ตำแหน่ง กรรมการตรวจสอบ ได้ร่วมประชุมพร้อมกันทุกครั้ง
นอกจากนี้ยังมีวาระการประชุมร่วมกับผู้สอบบัญชี
รวมถึงได้ประชุมกับผู้บริหารระดับสูงของบริษัทในวาระที่เกี่ยวข้อง
จากการปฏิบัติหน้าที่ดังกล่าวคณะกรรมการตรวจสอบมีความเห็นว่า งบการเงินประจำปี 2554
ของบริษัทมีความเหมาะสมและไม่พบรายการใดที่อาจมีผลกระทบอันเป็นสาระสำคัญต่องบการเงิน
ระบบควบคุมภายในของบริษัทมีความเหมาะสม เพียงพอ และมีประสิทธิภาพ ผู้สอบบัญชี ประจำปี
2554 ของบริษัท
เป็นบุคคลที่เหมาะสมเพราะมีความเป็นอิสระและมีประสบการณ์ในการสอบบัญชีมาเป็นเวลายาวนาน

คณะกรรมการบริษัทฯ
ได้รับทราบรายงานของคณะกรรมการตรวจสอบที่ได้สอบทานงบการเงินและรายงานทางการเงิน
รวมทั้งรับทราบผลการปฏิบัติงานของหน่วยงานตรวจสอบภายใน ซึ่งคณะกรรมการบริษัทฯ
มีความเห็นว่าระบบการควบคุมภายในของบริษัทฯ โดยรวมอยู่ในระดับที่น่าพึงพอใจ
สามารถให้ความมั่นใจอย่างมีเหตุผลต่อความน่าเชื่อถือได้ของงบการเงินและงบการเงินรวมของบริษัทสิ้นสุดวันที่
31 ธันวาคม 2554 มีการดูแลป้องกันทรัพย์สินมิให้ผู้บริหารและพนักงานนำไปใช้โดยมิชอบ
การปฏิบัติงานเป็นไปตามขั้นตอนที่กำหนด มีระบบการควบคุมภายในที่รัดกุมเพียงพอและเหมาะสม
ทั้งในส่วนขององค์กรและสภาพแวดล้อม การบริหารความเสี่ยง
การควบคุมการปฏิบัติงานของฝ่ายบริหาร ระบบสารสนเทศและการสื่อสารข้อมูล
รวมถึงระบบการติดตามการปฏิบัติงานให้เป็นไปตามเป้าหมาย
เพื่อให้สอดคล้องกับสถานการณ์สามารถแก้ไขปัญหาได้อย่างทันท่วงที

องค์กรและสภาพแวดล้อม บริษัทฯ มีโครงสร้างองค์การ
และสภาพแวดล้อมที่ส่งเสริมให้การปฏิบัติงานเป็นไปอย่างมีประสิทธิภาพ
และมีการควบคุมภายในที่เพียงพอ มีการแบ่งแยกหน้าที่ความรับผิดชอบของแต่ละฝ่ายอย่างแน่ชัด
เพื่อประโยชน์ในการติดตามตรวจสอบ ในการดำเนินงาน บริษัทฯ
ได้จัดทำคู่มือการปฏิบัติงานในหน่วยงานหลัก
และมีการปรับปรุงระบบงานย่อยเพื่อให้มีประสิทธิภาพที่รัดกุม และลดการทำงานที่ซ้ำซ้อน
เพื่อให้ทุกฝ่ายปฏิบัติงานภายใต้มาตรฐานเดียวกัน
นอกจากนี้ยังได้กำหนดเป้าหมายการดำเนินธุรกิจที่ชัดเจนในแต่ละปีโดยคำนึงถึงปัจจัยต่าง ๆ เช่น
ภาวะเศรษฐกิจ สภาพตลาดและการแข่งขัน และมีการตั้งมาตรฐานการวัดผลงานอย่างชัดเจน

การบริหารความเสี่ยง บริษัทฯ ได้มีการติดตามปัจจัยความเสี่ยงต่าง ๆ เช่น
การเพิ่มขึ้นของราคาวัตถุดิบ และต้นทุน
เพื่อประเมินผลกระทบและเตรียมการให้ธุรกิจคงสภาพดำเนินการอยู่ได้
และได้มีการสื่อสารให้ผู้บริหารและพนักงานทราบถึงสถานการณ์โดยการประชุมพนักงานในหน่วยงานต่าง
ๆ
เพื่อสรุปสถานการณ์สภาพแวดล้อมและการดำเนินงานของกิจการรวมทั้งปัจจัยความเสี่ยงที่จะมีต่อผลการดำเนินงานต่อการขาย
ต่อต้นทุนและการทำกำไรของบริษัทฯ และป้องกันโดยการออกคำสั่งและระเบียบปฏิบัติในเรื่องต่าง ๆ
อย่างสม่ำเสมอ

การควบคุมการปฏิบัติงานของฝ่ายบริหาร บริษัทฯ ได้กำหนดขอบเขต อำนาจหน้าที่
และอำนาจการอนุมัติของฝ่ายบริหารไว้โดยชัดเจน
โดยคำนึงถึงการแบ่งแยกหน้าที่ความรับผิดชอบในการอนุมัติ การบันทึกรายการ
และการดูแลจัดเก็บออกจากกัน ในการทำธุรกรรมกับผู้ถือหุ้นรายใหญ่ กรรมการ และผู้บริหาร
ได้มีมาตรการในการอนุมัติ
โดยต้องผ่านที่ประชุมคณะกรรมการและผู้อนุมัติต้องไม่มีส่วนได้เสียในธุรกรรมดังกล่าว
โดยธุรกรรมนั้นต้องก่อให้เกิดผลประโยชน์สูงสุดสำหรับบริษัทฯ

ระบบสารสนเทศ และการสื่อสาร ในการนำเสนอข้อมูลต่อคณะกรรมการ บริษัทฯ
ได้เสนอข้อมูลที่ถูกต้องสมบูรณ์ และมีเนื้อหาจำเป็นต่อการตัดสินใจของคณะกรรมการ
นอกจากนี้การจัดเก็บข้อมูล และการจัดทำบัญชีของบริษัทฯ ยังเป็นไปตามมาตรฐานการบัญชี
และผ่านการตรวจสอบ พิจารณาจากคณะกรรมการตรวจสอบ และผู้สอบบัญชีของบริษัทฯ ด้วย

ระบบการติดตาม บริษัทฯ ได้จัดให้มีการติดตามการปฏิบัติตามเป้าหมายที่วางไว้อย่างสม่ำเสมอ
และได้รายงานให้คณะกรรมการทราบถึงผลการดำเนินงานในการประชุมคณะกรรมการประจำไตรมาส
หากมีการเปลี่ยนแปลงปัจจัยในการดำเนินธุรกิจที่เป็นสาระสำคัญ บริษัทฯ
จะมีการประมาณการใหม่เพื่อให้สอดคล้องกับปัจจัยการดำเนินธุรกิจที่เปลี่ยนแปลงไป

เพื่อให้มั่นใจว่าบริษัทฯ มีระบบการควบคุมภายในและการตรวจสอบที่ดี บริษัทฯ
ได้ว่าจ้างผู้เชี่ยวชาญในการตรวจสอบระบบควบคุมภายใน คือ บริษัท เจอาร์ บิสสิเนส แอดไวซอรี่
จำกัด เพื่อตรวจสอบและจัดทำระบบตรวจสอบการควบคุมภายในของบริษัทฯ เริ่มตั้งแต่เดือน
พฤศจิกายน 54 เป็นต้นมา โดยขอบเขตดังนี้

1.  ตรวจประเมินความเพียงพอของระบบการควบคุมภายใน ตามกรอบของ COSO
    จากแบบประเมินความเพียงพอของระบบการควบคุมภายใน
    ที่คณะกรรมการกำกับตลาดหลักทรัพย์ (ก.ล.ต.) กำหนด

2.  ตรวจสอบความเสี่ยงและการควบคุมภายใน ของระบบงานต่าง ๆ ที่บริษัท ที่อยู่ ประกอบด้วย

1)  กลุ่มระบบงานผลิต

2)  กลุ่มระบบงานจัดซื้อ

3)  กลุ่มระบบงานการตลาดและการขาย

4)  กลุ่มระบบงานบัญชี รวมถึง ระบบงานต้นทุน

5)  กลุ่มระบบงานคลังสินค้าและการจัดส่ง

6)  กลุ่มระบบงานการบริหารบุคคลและธุรการ

7)  กลุ่มระบบงานเทคโนโลยีสารสนเทศ